<classify> UPANDE wa mashitaka katika kesi ya kughushi inayomkabili mfanyabiashara, Shabani Hussein maarufu Ndama Mtoto wa Ngombe katika Mahakama ya Hakimu Mkazi Kisutu, umedai upelelezi wa shauri hilo unahusisha nchi mbili za Tanzania na Australia.Wakili wa Serikali, Elia Athanas alidai hayo jana mbele ya Hakimu Mkazi, Maira Kasonde kuwa kesi hiyo imekuja kwa ajili ya kutajwa na kwamba upelelezi haujakamilika. Athanas alidai kuna taratibu baina ya nchi ya Tanzania na Australia ambazo zinaendelea kwa ajili ya kukamilisha upelelezi huo. Wakili wa utetezi, Nashon Nkungu alidai upande wa mashitaka haulipi uzito suala la upelelezi kwa sababu tangu kufunguliwa kwa kesi hiyo Mei mwaka jana, haujakamilika.Alidai wanaomba mahakama iangalie kwa jicho la tatu suala hilo kwa kutenda haki na kuuonya upande wa mashitaka kutekeleza jukumu lake katika kesi hiyo na endapo wakishindwa, ufanye kama sheria inavyotaka ya kuondoa mashitaka hayo. Akijibu hoja hiyo, Athanas alidai kuwa kwa upande wa Tanzania tayari upelelezi huo umekamilika na kwamba wanasubiri upande wa pili ambao wana taratibu zao hivyo hawawezi kuwalazimisha. Pia aliwataka wawe wavumilivu kwani sio nia ya upande wa mashitaka kuchelewesha kesi hiyo.Hata hivyo, Hakimu Kasonde aliahirisha kesi hiyo hadi Septemba 21, mwaka huu kwa ajili ya kutajwa. Ndama anakabiliwa na mashitaka matano ambapo anadaiwa kuwa Februari 20, 2014 Dar es Salaam, alighushi nyaraka ya kibali cha kusafirisha madini na sampuli za madini kwa kusudi la kuonesha kuwa kampuni ya Muru Platnum Tanzania Investment Company Limited iliruhusiwa kusafirisha makasha manne ya dhahabu yenye kilogramu 207 yenye thamani ya Dola za Marekani 8,280,000.00 kwenda Australia kwa kampuni ya Trade TJL DTYL Limited wakati akijua si kweli.Pia anadaiwa Machi 6, 2014, Dar es Salaam, alighushi kwa kutengeneza hati ya kibali ya Umoja wa Mataifa ofisi ya Dar es Salaam akijaribu kuonesha kilogramu 207 za dhahabu kutoka nchini Congo zinatarajiwa kusafirishwa na kampuni ya Muru Platnum Tanzania Investment Company Limited kwenda Australia kwa kampuni ya Trade TJL DTYL Limited, zimesafirishwa bila jinai yoyote wakati akijua si kweli. Ndama yupo nje kwa dhamana.  <topic>: KITAIFA 